P6_TA(2005)0064

EIP tegevusaruanne (2003)

Euroopa Parlamendi resolutsioon Euroopa Investeerimispanga 2003. aasta tegevusaruande kohta (2004/2187(INI))

Euroopa Parlament,

- võttes arvesse EÜ asutamislepingu artikleid 266 ja 267, millega asutatakse Euroopa Investeerimispank (EIP) ja lepingule lisatud protokolli Euroopa Investeerimispanga põhikirja kohta;

- võttes arvesse esimeeste konverentsi 15. mai 1996. aasta otsust korraldada igal aastal pädeva komisjoni juhtimisel arutelu EIP laenuprioriteetide, aastaaruande ja suuniste teemal;

- võttes arvesse EIP grupi 2003. aasta tegevusaruannet, 2004.-2006. aasta tegevuskava, Euroopa Investeerimisfondi (EIF) 2003. aasta aastaaruannet, kontrollikomitee aastaaruandeid 2003. eelarveaasta kohta ja halduskomitee vastuseid, samuti EIP presidendi kuulamist pädeva komisjoni poolt 23. novembril 2004. aastal;

- võttes arvesse 2. juuni 2004. aasta avaldust EIP juhtimise kohta;

- võttes arvesse kontrollikoja 2003. aasta aastaaruandes toodud tähelepanekuid;

- võttes arvesse 2000. aasta jaanuaris sõlmitud EÜ-EIP vahelist koostöökokkulepet;

- võttes arvesse 23. ja 24.märtsi 2000. a Lissaboni Euroopa Ülemkogu eesistuja, 15. ja 16. juuni 2001. a Göteborgi Euroopa Ülemkogu eesistuja ning 12. ja 13. detsembri 2003. a Brüsseli Euroopa Ülemkogu eesistujate lõppjäreldusi;

- võttes arvesse oma 22. aprilli 2004. a resolutsiooni Euroopa Investeerimispanga 2002. aasta tegevusaruande kohta [1];

- võttes arvesse kodukorra artikli 112 lõiget 2 ja artiklit 45;

- võttes arvesse majandus- ja rahanduskomisjoni raportit (A6-0032/2005);

A. arvestades, et EIP on avaliku sektori pank, mis on EÜ asutamislepinguga asutatud finantsinstitutsioon ning mille ülesanne on projektidesse investeerimise ja nende tagamise kaudu aidata kaasa Euroopa Liidu eesmärkide saavutamisele; arvestades, et Lissaboni ja Göteborgi Euroopa Ülemkogu kohtumistel kinnitati uuesti EIP osalust nendes eesmärkide saavutamises; arvestades, et nimetatud Euroopa Ülemkogudel sõnastati nende eesmärkide peamised suunad, nimelt saavutada majandus, mille konkurentsivõime põhineb teadmistel ja sotsiaalsel ühtekuuluvusel, võttes arvesse kohalikke ja ülemaailmseid keskkonnapiiranguid;

B. arvestades, et Euroopa Ülemkogu nimetatud kohtumistel on Euroopa Liit seadnud eesmärgiks muutuda kõige konkurentsivõimelisemaks ja dünaamilisemaks teadmistel põhinevaks majanduseks maailmas, mis suudaks säilitada majanduskasvu koos rohkemate ja paremate töökohtadega, tugevama sotsiaalse ühtekuuluvusega ja keskkonnapiirangutega arvestamisega; arvestades, et see eesmärk nõuab märkimisväärseid investeeringuid; arvestades, et EIP roll on eriti oluline seoses nn kasvu algatuse elluviimisega; arvestades, et Euroopa Parlament on rõhutanud ka omavahenditest riskikapitali, väikeste ja keskmise suurusega ettevõtete (VKEde) ning inimkapitali rahastamise erilist tähtsust;

C. arvestades, et eri liikmesriikides on VKEde krediidinõudluse ja nendele krediidi andmise osas märkimisväärsed erinevused;

D. arvestades, et 2003. aastal antud laenud ulatusid 46,6 miljardi euroni, millest 37,3 miljardit läks Euroopa Liidu liikmesriikidesse (80%), 5,7 miljardit ühineja- ja läbirääkijariikidesse ning 3,6 miljardit partnerriikidesse (sealhulgas 2,1 miljardit Euroopa-Vahemere piirkonna partnerriikidesse ja 0,5 miljardit AKV riikidesse ning ülemeremaadesse ja -territooriumitele (ÜMT)), ning ligikaudu 40% nendest laenudest anti vahendavate pankade kaudu;

E. arvestades, et EIP olulisus Euroopa Liidu institutsioonilises struktuuris ning krediidi hulk, mida ta annab ja tagab ning millest osa pärineb Euroopa Liidu eelarvest, õigustab EIP dialoogi Euroopa Parlamendi, nõukogu ja komisjoniga, samuti kontrollikoja (Euroopa Liidu rahaliste vahendite osas) ja Euroopa pettustevastase ameti poolt teostatavat hindamist;

F. arvestades, et EIPl on oluline roll ja võimendav mõju muude rahastamisallikate kasutuselevõtmisele, soodustades erasektori osalemist ja riskide jaotamist, tehes seda eelkõige riskikapitali vahendite ja garantiide andmise kaudu;

1. õnnitleb EIPd 2003. aasta tegevusaruande esitamise ning kodanikele antava teabe läbipaistvuse üldise paranemise puhul ning tunneb heameelt EIPga sisse seatud suhete kvaliteedi üle;

Eesmärgid

2. kutsub EIPd üles jätkama aktiivselt Euroopa Ülemkogu Lissaboni ja Göteborgi kohtumistel määratletud strateegia elluviimise toetamist, eelkõige algatuse "Innovatsioon 2010" kaudu, samuti toetust kasvu algatusele infrastruktuuri programmide ning teadusuuringute ja arendustegevuse projektide rahastamise ning avaliku ja erasektori investeeringute tagamise kaudu; soovitab EIPl teha tihedamat koostööd komisjoni ja Euroopa Keskpangaga mõistlike reeglite väljatöötamiseks, et võimaldada arendada vastavaid laene liikmesriikide riigivõla stabiilsust ohustamata;

3. ergutab EIPd seadma prioriteediks üleeuroopaliste võrkude rahastamine; toetab EIP otsust investeerida senisest enam taastuvenergia sektorisse ja seada kasvuhoonegaaside heitkoguste vältimine toetust saavate projektide üheks oluliseks valikukriteeriumiks;

4. tervitab EIP tegevust väikeettevõtetele antavate laenude arendamisel; palub EIPl pöörata tähelepanu ka sotsiaalmajandus- ja nn lähiteenuste sektorile, mis demograafilisi arenguid silmas pidades on aktiivses elus osalemise ja sotsiaalse ühtekuuluvuse optimaalse taseme tagamiseks väga olulised;

5. palub EIPl parandada laenude andmist VKEdele liikmesriikides, kus esineb mahajäämust EIP laenude osas, et vähendada liikmesriikidevahelisi märkimisväärseid erinevusi;

6. juhib tähelepanu käimasolevale ÜRO rahvusvahelisele mikrokrediidi aastale ja ergutab EIPd seda 2005. aasta tegevuse kavandamisel arvesse võtma;

7. ergutab EIPd kiitma heaks täpset reeglistikku, millega määratletakse EIPle esitatavate projektide hindamise kvantitatiivsed kriteeriumid ning saavutatud tulemuste süstemaatiline jälgimine, et oleks võimalik hinnata nende tegelikku panust Lissaboni strateegiasse;

8. tunnustab EIP tegevusest tulenevat majanduslikku ja sotsiaalset mõju VKEde arvu ja tööhõive kasvule, kuid kutsub ühtlasi EIPd üles seda mõju suurendama, parandades VKEde riskikapitalile juurdepääsu võimaldavaid haldusstruktuure ning soodustades kohalike ja piirkondlike finantspartnerite juurdepääsu EIP tegevusele;

Kriteeriumid ja hindamine

9. õnnitleb EIP viimaste aastate edusammude puhul toetust saavate projektide selektiivse määratlemise osas vastavalt Euroopa Liidu eesmärkidele; palub EIPl neid kriteeriume täpsustada ja nimetatud eesmärke silmas pidades ilmutama rangust tulemuste hindamisel;

10. nõuab tungivalt, et vähendataks VKEde ja pankade suurt halduskoormust, nii et neil oleks senisest enam võimalik Euroopa Investeerimisfondi kapitali ära kasutada; palub pöörata erilist tähelepanu algatusele "Innovatsioon 2010" ja alandada sellega seoses projektide seatavat künnist;

11. tunnustab EIP valmisolekut aidata kaasa Lissaboni strateegiale, rõhutab Euroopa Investeerimisfondi tegevuse olulisust seoses algatusega "Innovatsioon 2010" ning kutsub EIPd üles kindlustama oma rolli Euroopa Liidu moderniseerimise n.ö finantsmootorina, eelkõige abi kaudu teadusuuringutele ja kõrgtehnoloogilistele sektoritele;

12. palub EIPl väljaspool Euroopa Liitu tegutsemise puhul täpsustada sellise tegevuse kriteeriume, mis jääb väljapoole komisjoni väga üldisi volitusi, võttes aluseks Maailmapanga ja teiste arengupankade soovitused ning koostöö osas Euroopa Parlamendi soovitused;

13. toetab EIP jõupingutusi komisjoniga tehtava koostöö optimeerimiseks ühise töörühma kaudu; soovitab sellise koostöö ametlikult vormistada ning laiendada seda ka Euroopa Parlamendile;

14. kutsub EIPd üles viima läbi põhjalikum uuring Euroopa Liidu ja EIP investeeringute tegeliku mõju kohta piirkondlikule arengule ning kehtestama selleks sobilikud näitajad, nagu soovitab EIP tegevuse hindamise osakond;

15. soovitab EIPl jätkata üldiste laenude lõppadressaatide kriteeriumide paremat määratlemist ning kehtestada läbipaistev kontrolli- ja hindamismenetlus eraldatud raha kasutamise kohta vahendavates pankades, et eelkõige võimaldada kontrollida, kas EIP laenude kvaliteedist saadav kasu jõuab tõepoolest selle lõppadressaadini; on arvamusel, et EIPl peaks aktiivselt osalema üldiste laenude järelevalves ning vajadusel parandama nende kasutamist ja andmist;

16. palub kontrollikojal tagada, et EIP poolt antavate laenude tingimused või selliste toetuste tingimused, mida EIP on volitatud erinevatele projektidele jagama, ei tooks kaasa olukorda, kus teatud abisaajad kasutavad toetusi kaudselt ebasobival viisil, kui neil samas oleks võimalus rahastamist leida ka finantsturgudelt; ergutab EIPd andma kontrollikojale täielikku juurdepääsu selleks vajalikule teabele, sealhulgas vajadusel ka turu seisukohast konfidentsiaalsele või tundlikule ärilisele teabele;

Läbipaistvus ja vastutus

17. õnnitleb EIP edusammude puhul dialoogis üldsuse ja valitsusväliste organisatsioonidega, samuti EIP keskkonnaalaste aruannete ning arengumaades läbiviidavate projektide sotsiaalset hindamist käsitlevate aruannete avaldamist;

18. soovitab töötada välja spetsiaalselt uute liikmesriikide VKEdele suunatud teavitamiskampaania EIP tegevuse kohta;

19. kiidab heaks ettepanekud läbipaistvuse kohta, mille direktorite nõukogu võttis vastu 15. juunil 2004. aastal; on valmis aktiivselt osalema käesolevas raportis osutatud konsultatsioonimenetluses seoses ÜRO keskkonnainfo kättesaadavuse ja keskkonnaasjades otsustamises üldsuse osalemise ning neis asjus kohtu poole pöördumise konventsiooni (Århusi konventsiooni) rakendamisega; rõhutab, et on oluline võtta arvesse kõiki nõudmisi, mida institutsioonid ja valitsusvälised organisatsioonid sellise konsultatsioonimenetluse käigus väljendavad;

20. leiab, et rohkem tuleb tähelepanu pöörata EIP raamatupidamise kontrolli parandamisele, tehes seda kooskõlas kontrollikomitee aastaaruannetes toodud soovituste ning tegevuse hindamise osakonna soovitustega; usub, et sellesse tegevusse tuleks kaasata ka Euroopa Parlament;

21. tervitab, arvestades ajakirjanduses korduvalt esitatud süüdistusi võimaliku huvide konflikti kohta EIP juhtimistasandil, EIP poolt selles asjas pärast ülalnimetatud raporti (A6-0032/2005) vastuvõtmist esitatud selgitusi; tervitab rahulolevalt Euroopa Liidu 10 uue liikmesriigi võrra laienemisega seoses EIP põhikirja ja töökorda tehtud juhtimist käsitlevaid muudatusi, mis jõustusid 1. mail 2004. aastal; kiidab heaks kõigi EIP otsuseid tegevatele organitele kehtivate käitumiseeskirjade avaldamise EIP leheküljel;

22. palub EIPl jätkata elluviidud tegevuse kohta igal aastal ülevaate esitamist Euroopa Parlamendile ja avalikkusele, et parandada EIP toimimist, kooskõlas Euroopa Parlamendi eelpoolnimetatud 22. aprilli 2004. aasta resolutsiooniga; tunnistab siiski, et on vaja jätkata jõupingutusi seoses selliste vahendite kaalumisega, mille eesmärk on parandada mõistlikku järelevalvet EIP tegevuse üle nii EIP omavahendite kui ka talle Euroopa Liidu eelarvest eraldatavate vahendite kasutamise valdkonnas;

***

23. teeb oma presidendile ülesandeks edastada käesolev resolutsioon nõukogule, komisjonile ja Euroopa Investeerimispangale.

[1] Vastuvõetud tekstid, P5_TA(2004)0371.

--------------------------------------------------